《妙净院》
宋代·葛胜仲

入门无行路，十顷涨方塘。藉叶受微雨，瑟瑟泻沧浪。

石梁一何伟，延袤百肘长。临流两华屋，东西蔚相望。

云堂始断手，润蒸松桂香。弛檐谐云卧，何殊赞公房。

夜步庭除月，心与空水凉。世人侈居第，规永庇蒸尝。

墓木未及拱，破鬻何披猖。何如施给园，千载绵宝坊。

君看寺前村，至今俞氏昌。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。